Kommissionens forordning (EF) nr. 395/2001
af 27. februar 2001
om fastsættelse af visse vejledende mængder og individuelle lofter for udstedelse af importlicenser for bananer i Fællesskabet i andet kvartal af 2001 i forbindelse med toldkontingenterne og mængden af traditionelle AVS-bananer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 216/2001(2), særlig artikel 20,
under henvisning til forordning (EF) nr. 216/2001 af 29. januar 2001 om ændring af forordning (EØF) nr. 404/93 om den fælles markedsordning for bananer, særlig artikel 2, stk. 2, og
ud fra følgende betragtninger:
(1) I artikel 2, stk. 2, i forordning (EF) nr. 216/2001 er det fastsat, at ændringen af forordning (EØF) nr. 404/93 anvendes fra den 1. april 2001. Kommissionen kan dog efter proceduren i artikel 27 i forordning (EØF) nr. 404/93 udskyde denne dato til senest den 1. juli 2001, hvis dette viser sig nødvendigt med henblik på gennemførelsen af de ændringer, der er foretaget med hensyn til forvaltningen af toldkontingentordningen. Anvendelsen af denne bestemmelse viser sig nødvendig. Indførelsen af en ny metode for forvaltning af toldkontingenterne og vedtagelsen af administrative foranstaltninger såvel i EF som helhed som i de enkelte medlemsstater med henblik på anvendelsen af den nye metode gør det nemlig berettiget at udskyde anvendelsen af forordning (EF) nr. 216/2001 til den 1. juli 2001 bl.a. i betragtning af den metode for kvartalsvis forvaltning, der anvendes for tiden.
(2) I artikel 14, stk. 1, i Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), senest ændret ved forordning (EF) nr. 1632/2000(4), er det fastsat, at der kan fastsættes en vejledende mængde, der udtrykkes ved en fast procentdel af de mængder, der er disponible for hver af de i bilag I nævnte oprindelser, for udstedelsen af importlicenser for hvert af de første tre kvartaler i året.
(3) En gennemgang af oplysningerne dels om de mængder bananer, der blev markedsført i Fællesskabet i 2000, især de faktiske indførsler i andet kvartal, dels om den forventede forsyning og det forventede forbrug på fællesskabsmarkedet i samme andet kvartal af 2001 viser, at det med henblik på en tilfredsstillende forsyning af hele Fællesskabet er nødvendigt at fastsætte en vejledende mængde for hver af de oprindelser, der er omhandet i bilag I til forordning (EF) nr. 2362/98, på 30 % af den mængde, der er tildelt dem.
(4) På grundlag af de samme oplysninger bør den maksimale mængde, som hver erhvervsdrivende kan indgive licensansøgninger for i andet kvartal af 2001, fastsættes med henblik på anvendelsen af artikel 14, stk. 2, i forordning (EF) nr. 2362/98.
(5) Der bør erindres om, at i henhold til artikel 1 i Kommissionens forordning (EF) nr. 2374/2000 af 26. oktober 2000 om indførsel af bananer som led i toldkontingenterne og traditionelle AVS-bananer for 2001(5) fastlægges den maksimale mængde, som en traditionel erhvervsdrivende, der blev registreret i 1999, kan indgive ansøgninger om importlicenser for for et givet kvartal i 2001, på grundlag af den referencemængde, som de nationale myndigheder fastlagde og meddelte ham for 1999. For en nytilkommen erhvervsdrivende fastlægges den maksimale mængde ved anvendelse af procentsatsen for den årlige tildeling, som de nationale myndigheder fastlagde efter bilaget til forordning (EF) nr. 2598/2000(6) og meddelte hver berørt erhvervsdrivende.
(6) Bestemmelserne i nærværende forordning bør straks træde i kraft inden begyndelsen af perioden for indgivelse af licensansøgninger for andet kvartal af 2001.
(7) Bestemmelserne i nærværende forordning vedtages for at sikre, at markedet fortsat kan forsynes i andet kvartal af 2001, og at samhandelen med leverandørlandene kan videreføres, men de foregriber ikke eventuelle foranstaltninger, som senere måtte blive vedtaget bl.a. med henblik på at overholde de internationale forpligtelser, som EF har indgået i Verdenshandelsorganisationen (WTO), og de erhvervsdrivende kan ikke påberåbe sig disse bestemmelser som grundlag for berettigede forventninger.
(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -
UDSTEDT FØLGENDE FORORDNING:
Artikel 1
Artikel 1 i forordning (EF) nr. 216/2001 anvendes fra den 1. juli 2001.
Artikel 2
Den vejledende mængde i artikel 14, stk. 1, i forordning (EF) nr. 2362/98 for indførsel af bananer i forbindelse med toldkontingenterne og mængden af traditionelle AVS-bananer som fastsat i artikel 18 og 19 i forordning (EØF) nr. 404/93 fastsættes for andet kvartal af 2001 til 30 % af de mængder, der er fastsat for hver af de oprindelser, der er omhandlet i bilag I til forordning (EF) nr. 2362/98.
Artikel 3
1. Den mængde, der er tilladt for hver traditionel erhvervsdrivende, og som er omhandlet i artikel 14, stk. 2, i forordning (EF) nr. 2362/98, fastsættes for andet kvartal af 2001 til 31 % af den referencemængde, som ded nationale myndigheder fastlagde og meddelte ham for 1999 efter artikel 6, stk. 4, i ovennævnte forordning.
2. Den mængde, der er tilladt for hver nytilkommen erhvervsdrivende, og som er omhandlet i artikel 14, stk. 2, i forordning (EF) nr. 2362/98, fastsættes for andet kvartal af 2001 til 31 % af den mængde, der blev fastlagt og meddelt ham efter artikel 2, stk. 6, i forordning (EF) nr. 2374/2000.
Artikel 4
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 2001.